Христо Смирненски
Сатъризми

chitanka.info

— Да кажем, в средата на зимата

ви станало доста горещо,

с промяна ли някоя в климата

ще си обясните туй нещо.

— Съвсем не, а просто ще кажа,

че грее ме там от паважа

едно пълногърдо дете

със голото си деколте.

— Ами ако щом се събудите тогаз,

се видите в зимник,

ще седнете ли да се чудите

какво е станало с вас?

— Не, а ще попитам стражара

с файтон ли ме снощи докара,

къде съм пил и докога,

и ще ли ме пуснат сега?

— Ами ако влизайки в стаята,

жената ви срещне с целувки,

потребно ли е да се смаете

от нейните знойни целувки!

— Разбира се, не и веднага

ще грабна аз здраво тояга

и бързо под нейний креват

ще търся пак мъж непознат.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.